Kolf-treurmare duur voort in BrisbaneDie Proteas is vir 152 lopies op die Gabba uitgeboul. Foto: Marty Melville/AFP (argieffoto). Die Proteas se treurmare met die kolf duur voort toe Australië hulle vandag vir 152 lopies op die Gabba in Brisbane uitgeboul het. Dean Elgar (3), Rassie van der Dussen (5), Sarel Erwee (10) en Khaya Zondo (0) het hul paaltjies binne die eerste 11 boulbeurte op ŉ groen baanblad verloor. Suid-Afrika het binne ŉ oogwink met sy telling op 27/4 gesteier. Gelukkig kon Temba Bavuma (38) en Kyle Verreynne (64) daarna die kastaiings ŉ bietjie uit die vuur krap met hul goeie vennootskap van 98 lopies om die vyfde paaltjie. Jaffa from Pat Cummins!#AUSvsSA pic.twitter.com/RnOW1dTTt3 — Cricket Studio (@CricketStudio) December 17, 2022 Die 25-jarige Verreynne het nege grenshoue in sy beurt geslaan en hy kon – vir ŉ rukkie altans – die Aussie-boulers weer onder druk plaas. Bavuma verdien ook ŉ klop op die skouer vir sy veggees. Sy tydsberekening is nog nie waar dit moet wees nie, maar hy het nie vir Mitchell Stac, Scott Boland en kie teruggestaan nie. Suid-Afrika se stertkantkolwers kon egter nie veel weerstand bied nie en die Proteas is vir die soveelste keer vanjaar vir minder as 200 lopies uitgeboul. Oudergewoonte is daar na die boulers gekyk om sake te beredder en Kagiso Rabada het vir die beste begin moontlik gesorg toe hy David Warner met die eerste aflewering van die Aussie-kolfbeurt uitgehaal het. Die Protea-blits het die alfewering kort van ŉ lengte neergeplant en Warner se benoude kolfkampie-polka het gesorg dat Zondo die bal op ŉ briljante wyse uit die lug gepluk het. Kagiso Rabada gets David Warner on Golden Duck. #AUSvSA #AUSvsSA#AUSvRSA #SAvAUSpic.twitter.com/jGGoODkqVH — Cricket Master (@Master__Cricket) December 17, 2022 Anrich Nortjé het weer die spoedkrane oopgedraai. Foto: Twitter. Daarna het Marco Jansen en Anrich Nortjé onderskeidelik van Marnus Labuschagne (11) en Usman Khawaja (11) ontslae geraak, voordat Travis Head en Steve Smith die Aussie-skip na ŉ veiliger hawe gestuur het. Die twee kolwers het ŉ vennootskap van 117 lopies vanaf slegs 138 aflewerings geniet voordat een van Nortjé se kartetse vir Smith skoongeboul het. Rabada het kort daarna vir Boland – wat as naguiltjie kom kolf het – ook terug kleedkamer toe gestuur. Teen die einde van die dag se spel het die tuisspan 145/5 op die telbord gehad; slegs sewe lopies weg van die Proteas se telling. Toegegee, ŉ mens kan seker nooit met sekerheid sê dat jy ŉ vyfdagtoets al op die eerste dag verloor het nie, maar jy kan dinge wragties moeilik vir jouself maak. Hopelik kan die Suid-Afrikaanse boulers môre korte mette met die res van Australië se kolwers maak. Suid-Afrika 152/10 in 48,2 boulbeurte: Kyle Verreynne 64, Temba Bavuma 38 en Nathan Lyon 3/14. Australië 145/5 in 33,1 boulbeurte: Travis Head 78*, Steve Smith 36 en Anrich Nortjé 2/36.